Joseph McClain (24 de ani), unul dintre cei doi baschetbaliști americani înjunghiați sâmbătă spre duminică în Brăila, a avut prima reacție după incidentul reprobabil. Spune că el și colegul lui, Darrel Bowie, nu au făcut nimic greșit și că au fost, de fapt, victimele unui atac rasist.

Operat de urgență ca urmare a loviturilor de cuțit primite noaptea trecută, McClain a vorbit, de pe patul de spital, despre incidentul provocat de membrii unul clan interlop din Brăila: „S-au luat la ceartă cu noi pentru că sunt negru. Nu avea vreun argument. Nu am spos nimic. Eram acolo și încercam să ne simțim bine”, le-a spus baschetbalistul american celor de la Antena 3, înainte să nege că întreg conflictul ar fi plecat de la o femeie care ar fi iubita unuia dintre interlopi: „Nimeni nu a avut nicio treabă cu ea”.

Dacă McClain a rămas la spitalul din Brăila, rănile sale nefiind foarte grave, Bowie a fost transportat la Spitalul de Urgență Floreasca din București, dar și starea sa este una bună: „În acest moment, starea celor doi jucători este stabilă. Viața lor este în afara pericolului. Acest aspect este cel mai important! Am vorbit cu jucătorul nostru rămas în spital în Brăila. Medicii nu ne-au permis să stăm prea mult la discuții. E normal, au trecut doar câteva ore de când s-a terminat operația!

Cu Darrel, situația a fost diferită, intervenția a fost diferită. Și el e în afara pericolului, dar la București va beneficia de o aparatură mai performantă care să îi monitorizeze starea de sănătate și să îl ajute la recuperare. La el au fost mai multe plăgi înjunghiate și a fost mai complicat. Oamenii din club care au fost alături de el la Brăila, din momentul în care au aflat de scandal și până la transferul la Floreasca, au discutat cu el. E conștient și a spus, la fel ca și Joseph, că durerile sunt foarte mari!”, a declarat Cătălin Ștefănescu, antrenorul de la Cuza Sport, pentru fanatik.ro.

Loviți cu pumnii, picioarele și sticlele, baschetbaliștii americani au fost înjunghiați, iar ziariștii brăileni notează că bodyguarzii nu doar că nu au aplanat conflictul, ba chiar s-au numărat printre agresori, lucru confirmat de martorii oculari în fața anchetatorilor.

După ce toți martorii au fost audiați, Poliția l-a identificat pe Daniel Gabriel Husein, un interlop local revenit de curând din Spania, drept principal suspect, iar ancheta se află în derulare. Recunoscut pentru brutalitatea sa, cel poreclit „Dasaev” s-a întors în oraș în 2014, după ce a fost condamnat în Spania și România pentru fapte de proxenetism și viol. La audieri, el a fost identificat de martori și de prietenii baschetbaliștilor americani, iar acum este căutat pentru a fi reținut.

